Skofterud med historisk seier i Vasaloppet
Hun ble søndag den første norske kvinnen som har vunnet Vasaloppet, siden den offisielle kvinneklassen ble åpent i 1997., - Det var en utrolig stor opplevelse. Jeg ante ikke hvor langt jeg var foran, og gikk egentlig for livet hele veien, sier Skofterud til TV 2. Skofterud mistet tidlig staven og måtte gå tilbake, men fikk opp igjen farten og gikk store deler av løpet i tet. - Jeg ble veldig sliten i armene. Jeg følte meg aldri supersliten, jeg fikk litt vondt i leddene, men det er kanskje alderen, strålte vinneren etter løpet - før hun varslet at hun skal synge Jan Teigens «Mil etter mil» i bilen på vei hjem. Laila Kveli ble nummer to. Jörgen Brink vant spurten i herreklassen - og ble med det vinner for tredje år på rad. - Dette var gøy. Det er litt historisk å vinne tre på rad, og det var utrolig deilig å greie det, sa Brink til SVT. Samtidig slo han den 14 år gamle rekorden på 3.38,57 med 16 sekunder. Den nye bestenoteringen er nå på 3.38,41. - Han har et gir ingen andre har når han er i slag. Det er han nå, sier Thomas Alsgaard til TV 2. Johan Kjølstad, verdensmesteren på lagsprint i 2009, ble nummer fem. - Jeg er kjempefornøyd, jeg. Jeg var litt tom på slutten, fordi jeg drakk nesten ingenting underveis. På slutten begynte jeg å bli sulten. Heldigvis fikk jeg noen slurker med cola, hvis ikke jeg hadde fått det tror jeg at det hadde gått rett i bøtta, sier Kjølstad til TV 2. Anders Aukland endte på sjuendeplass, mens Jørgen Aukland ble nummer ti. Petter Northug hadde Vasaloppet som et av sesongens store mål, men måtte avstå fra å gå etter å ha slitt med mageproblemer siden han reiste hjem fra treningssamling i Italia for halvannen uke siden. Northug i normal form hadde vunnet dette lett. Også Thomas Alsgaard ble forhindret i å stille til start grunnet sykdom. - I går morges var jeg fryktelig frustrert og sur, men humøret kom fort. I dag har jeg kost meg og kunnet nyte løpet, sier Alsgaard. 15.800 løpere startet det ni mil lange blodslitet fra Sälen til Mora i Sverige. Tre norske menn har vunnet Vasaloppet: Ole Ellefsæter i 1971, Anders Aukland i 2004 og Jørgen Aukland i 2008.
Vibeke Skofterud gikk i mål i ensom majestet, viftende med det norske flagget for å markere seier og ny rekord med 4.08,24.